﻿ FENOMENUL OCUPĂRII ÎN ROMÂNIA  ŞI DEZVOLTAREA DURABILĂ ANA MARIA PREOTEASA rticolul prezintă situaţia ocupării în România din perspectiva dezvoltării durabile şi ia în considerare atât problemele ocupării, cât şi politicile de ocupare. Conceptul de ocupare A este descris incluzând indicatorii din sfera ocupării: obiectivi (rata ocupării, şomajului, domeniile de activitate economică), subiectivi (evaluarea condiţiilor de muncă, posibilităţile de obţinere a unui loc de muncă, satisfacţia cu locul de muncă şi cu profesia). Analiza politicilor din sfera ocupării forţei de muncă porneşte de la direcţiile Uniunii Europene: „locuri de muncă mai multe şi mai bune”: politici salariale, politici antişomaj, politici pentru creşterea calităţii ocupării. Politicile moderne ale ocupării au ca principii coordonatoare flexibilitatea şi securitatea muncii, iar noua orientare instituţional/legislativă din sfera muncii din ţara noastră le ia în considerare. Ultima parte a articolului prezintă principalele probleme ale domeniului ocupării din ţara noastră precum şi măsurile/strategiile necesare pentru rezolvarea lor şi legislaţia existentă. Cuvinte cheie: ocupare, dezvoltare durabilă, condiţii de muncă, calitatea ocupării, politici de ocupare. CONCEPTUL DE OCUPARE Obiectivul acestui articol este de a prezenta situaţia actuală a ocupării, dar şi a politicilor de ocupare din România, urmate de propuneri din perspectiva dezvoltării durabile, folosind atât date obiective (indicatori statistici), cât şi date subiective (având ca surse de date Eurostat, şi Anuarul Statistic al României, precum şi cercetarea de Diagnoză a Calităţii Vieţii 1990–2006 şi cercetările 1 internaţionale European Quality of Life ). Conceptul de ocupare este unul extrem de complex, fundamental pentru natura umană, iar analiza politicilor sociale de ocupare nu se poate realiza fără a înţelege foarte bine elementele care îl explică. O abordare din perspectivă sociologică a ocupării a creat conceptul de „sistem al ocupării” (Christiansen et al. 1999) şi a definit ocuparea, incluzând aici orice tip de activitate: munca răsplătită cu salariu, activităţile antreprenoriale dar şi activităţile pe cont propriu, munca în gospodărie, voluntariatul şi orice fel de activitate din afară în piaţa muncii (Koistinen  Adresa de contact a autorului: Ana Maria Preoteasa, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România; e-mail: anita@iccv.ro. 1 EQLS, Fundaţia pentru Îmbunătăţirea Condiţiilor de Muncă şi de Viaţă, Dublin. CALITATEA VIEŢII, XIX, nr. 1–2, 2008, p. 53–69 54 ANA MARIA PREOTEASA 2 2 2001). În sistemul de ocupare au fost incluse: munca productivă şi neproductivă; modul în care populaţia şi structurile sociale stratifică munca şi participarea pe piaţa muncii; structurile de producţie; sistemul de protecţie socială, educaţia şi sistemul de relaţii industriale, statutul social şi legal al persoanelor ocupate economic; maniera în care genul, schimbările în familie ca instituţie şi politicile familiale au afectat dezvoltarea diferitelor forme de muncă şi distribuţie a muncii în societate şi gospodărie. „Munca este aceea care determina volumul, structura şi calitatea bunurilor materiale şi spirituale a serviciilor de care se dispune în societate” (Mărginean 2002). Indicatorii din acest domenii sunt legaţi de ocupare şi dependenţă, de disponibilitatea locurilor de muncă, structura ocupaţională, proporţia şi durata medie a şomajului (Măginean, op. cit.). În paralel există şi studii referitoare la calitatea vieţii de muncă şi includ ca indicatori: condiţiile, natura şi conţinutul muncii, timpul de lucru, relaţiile de muncă, organizarea, conducerea, recompensele materiale şi alte beneficii, rezultatele muncii şi satisfacţia. La Consiliul European de la Essen (1995) au fost identificate cinci domenii prioritare de acţiune pentru ocuparea forţei de muncă: promovarea investiţiilor în învăţământul profesional, reducerea costurilor indirecte ale forţei de muncă, creşterea economică bazată pe ocuparea intensivă a forţei de muncă, creşterea eficienţei utilizării forţei de muncă, întărirea măsurilor de ajutorare a grupurilor expuse riscului excluderii de pe piaţa muncii. Ocuparea forţei de muncă a fost declarată ca obiectiv prioritar al Uniunii Europene, prin modificările aduse tratatelor constitutive, prin Tratatul de la Amsterdam. Ca urmare, guvernele statelor membre au hotărât să sprijine dezvoltarea unei strategii coordonate la nivel comunitar privind ocuparea forţei de munca. Filosofia politicilor de ocupare, aşa cum este specificată în Strategia Europeană de Ocupare a UE, are ca element central conceptul de „locuri de muncă mai multe şi de calitate” (more and better jobs). Orientarea are două dimensiuni: una cantitativă, de creare de noi locuri de muncă, dar şi una calitativă de urmărire şi de îmbunătăţire a calităţii locurilor de muncă. Unul dintre izvoarele abordării occidentale a ocupării provine din Legislaţia Americană postbelică (Full employment Act 1946). Societatea americană, de după cel de al Doilea Război Mondial, nu era capabilă să ofere un loc de muncă tuturor celor care îşi doreau să lucreze. Marea provocare a societăţii americane a fost aceea de a găsi o soluţie fără a crea presiuni inflaţioniste şi, în al doilea rând, de a orienta formările profesionale şi programele de ocupare către cei care pot beneficia cel mai mult. Scopurile noii politici de ocupare au fost: 1. de a oferi locuri de muncă; 2. de a crea locuri de muncă mai bune; 3. de a asista persoanele dezavantajate ; 2 Employment system. 3 FENOMENUL OCUPĂRII ÎN ROMÂNIA 55 4. îmbunătăţirea funcţionării pieţelor de muncă şi asigurarea unui tratament egal pentru lucrători şi pentru eficienţa economică (Bawden D. L, 1989). Din punct de vedere sociologic, ocuparea a fost determinată de mai mulţi factori: structurali, instituţionali şi comportamentali (Koistinen, 2001). Pornind de la teoria lui Koistinen şi analizând situaţia specială a României, am construit un model teoretic explicativ al ocupării forţei de muncă. Am păstrat cele trei tipuri de factori şi am adăugat în cadrul factorilor structurali economia informală, element care a determinat multă vreme piaţa muncii de la noi, dar şi tranziţia la economia de piaţă. Factori structurali: ● Structurile demografice ● Structurile de producţie ● Condiţiile naţionale (economice, geografice) ● Economia informală ● Tranziţia la economia de piaţă Factori instituţionali: Ocuparea ● Sistemul de protecţie şi securitate socială ● Sistemele de educaţie şi formare continuă ● Legislaţia cu privire la relaţiile industriale şi de mobilitate a forţei de muncă ● Politica Uniunii Europene Factori culturali şi comportamentali ● Valori individuale şi de grup ● Aşteptări de la statul bunăstării ● Idei culturale vis-à-vis de rolurile de gen în familie şi societate ● Modul în care oamenii apreciază portanţa participării la muncă im (După Koistinen, 2001, p. 3). În analiza care urmează am ales indicatorii care vin să explice mai bine ocuparea, din perspectiva dezvoltării durabile. Ca indicatori obiectivi, statistici am utilizat datele din Eurostat şi Anuarul Statistic al României (ratele ocupării şi a şomajului), iar ca indicatori subiectivi, date din Diagnoză (date de calitatea ocupării) şi EQLS. 56 ANA MARIA PREOTEASA 4 OCUPAREA ÎN ROMÂNIA Situaţia României de după revoluţia din 1989 a fost una specială, marcată atât de transformările de la nivel economic, dar şi de inexistenţa unui sistem de securitate socială viabil. Practic, până la acel moment, întreaga populaţie a ţării era asigurată social, fiind considerată a fi ocupată economic şi, implicit, nu erau recunoscute social fenomenele de şomaj sau sărăcie. Trecerea la economia de piaţă a presupus o restructurare a economiei comuniste care a provocat concedieri masive, urmate de politici reparatorii social: pensionări anticipate, salarii şi servicii compensatorii, programe de reorientare ocupaţională. Integrarea României în Uniunea Europeană a presupus, încă din perioada de preaderare, o adaptare a politicilor sociale la politica şi la valorile Uniunii Europene. În România, transformările de după 1990 au condus la schimbări sociale importante, legate de trecerea la economia de piaţă. Această tranziţie a generat atât schimbări economice, cât şi necesitatea implementării unui sistem de protecţie socială capabil să contracareze efectele economice asupra populaţiei. În perioada postrevoluţionară, datorită restructurărilor provocate de tranziţia economică, rata ocupării forţei de muncă a scăzut brusc cunoscând o creştere semnificativă spre 3 sfârşitul anilor ’90. În 2006, rata ocupării în ţara noastră era de 58,8%, menţinându-se relativ constantă faţă de anii anteriori, dar mult diferită faţă de situaţia dinainte de revoluţie. Ţările din Uniunea Europeană au o rată a ocupării 4 mai mare decât cea a României (media EU27 fiind de 64,5%) (Eurostat 2008). Cât priveşte rata de ocupare pe sexe a populaţiei, se poate observa că femeile au un grad mai scăzut de ocupare (53%) faţă de bărbaţi (64,6%). Aceeaşi situaţie se întâlneşte şi în ţările Uniunii Europene, unde rata ocupării bărbaţilor o depăşeşte cu aproximativ 16 procente pe cea a femeilor. Ponderea populaţiei ocupate din mediul rural (60,6%) este mai mare cu aproape cinci procente decât cea a celor ocupaţi din mediul urban (55,9%), fapt datorat proporţiei mari de populaţie ocupată în sectorul agricol (Eurostat 2008). Structura populaţiei ocupate pe domenii de activitate arată 5 clar o rată mare a ocupării în agricultură (31,6%) , în timp ce procentele pentru celelalte sectoare ale economiei sunt astfel reprezentate: industrie (26%), construcţii (5,2%), transporturi (5%), domeniul financiar şi imobiliar (3,5%), servicii publice (14,2%). Rata ocupării în agricultură are cea mai are valoare din Europa, fiind urmată de Polonia şi Lituania, unde proporţia celor ocupaţi în agricultură reprezintă 18% (Comisia Europeană 2005). 3 Calculate pentru populaţia de vârstă activă (15–64 de ani). 4 Media celor 27 de ţări membre ale Uniunii Europene. 5 Din total populaţie ocupată, Eurostat www.ec.europa.eu/eurostat, 2005. 5 FENOMENUL OCUPĂRII ÎN ROMÂNIA 57 Uniunea Europeana include tinerii şi vârstnicii între grupurile vulnerabile în ceea ce priveşte ocuparea forţei de muncă. Rata ocupării tinerilor în România (15–24 de ani) are o valoare de 29%, în timp ce media aceluiaşi indicator în Uniunea Europeana este de 37%. Ţările din Europa de Est au, de asemenea, un grad scăzut de ocupare a tinerilor (21–26%). Proporţia vârstnicilor ocupaţi este de 37%, situându-se în apropiere mediei Uniunii Europene (40%). Alte ţări est- europene au o implicare mai activă a vârstnicilor pe piaţa forţei de munca (Ungaria, 57% şi Estonia, 52%). Cercetarea de Diagnoza Calităţii Vieţii (2006) a inclus o întrebare specială referitoare la suplimentarea veniturilor prin diferite activităţi (serviciu salariat, alte activităţi aducătoare de venituri, închirieri sau activităţi ocazionale). Rezultatele arată că 31% din populaţia investigată au o a doua activitate aducătoare de venit. Dintre aceştia, 11% au un al doilea loc de muncă, ceilalţi desfăşurând alte activităţi. Din totalul celor 11% care declară că au un al doilea loc de muncă, 54% sunt bărbaţi, iar restul femei. Din punct de vedere al mediului de provenienţă, 67% sunt din mediul rural, iar 33% din urban, structura pe domenii de activitate demonstrând acelaşi lucru: o mare pondere a celor cu activitate principală în agricultură. Indicatori subiectivi ai ocupării Evaluarea condiţiilor de muncă reprezintă un indicator utilizat frecvent pentru a măsura dimensiunea subiectivă a calităţii ocupării. Datele din cercetare (ICCV, 2006) sugerează o imagine destul de proastă a condiţiilor de muncă. Doar 47% dintre subiecţii care au răspuns la aceasta întrebare apreciază pozitiv condiţiile în care lucrează, restul având o percepţie negativă. Studiul EQLS, realizat în 2003, a utilizat un model de evaluare a condiţiilor de muncă mai complex incluzând trei indicatori pozitivi (şansele de avansare în carieră, salariul, responsabilitatea) şi alte patru elemente negative (stresul activităţii, munca plictisitoare, termenele strânse şi condiţiile periculoase) Rezultatele arată că, în România, calitatea locurilor de muncă are nevoie de îmbunătăţiri, datele plasând România sub media ţărilor din Uniunea Europeană. Analiza variabilelor sociodemografice arată că nu există diferenţe semnificative în aprecierea condiţiilor de muncă între femei şi bărbaţi. În schimb, în ceea ce priveşte domeniul de activitate se pot constata diferenţe semnificative. Cei angajaţi în agricultură tind să-şi evalueze mai slab condiţiile de muncă (o medie de 2,6) în timp ce populaţia cu ocupaţii cu calificare înaltă au scoruri de peste 3,5. De asemenea, mediile celor din rural arată că evaluările lor sunt mai joase (2,9) decât a celor din mediul urban (3.4). Aceasta situaţie se datorează condiţiilor obiective pe care le presupune activitatea agricolă: sezonalitatea, dar şi slaba dotare tehnica a 58 ANA MARIA PREOTEASA 6 celor care fac agricultură de subzistenţă. De asemenea, evaluarea condiţiilor de muncă este mai bună odată cu creşterea nivelului de instrucţie a subiecţilor (vezi Graficul 1). Grafic 1 Evaluarea condiţiilor de munca şi a posibilităţilor de luare a deciziei şi nivelul de educaţie 4.0 3,7 3,5 3,5 3.5 3,1 3,3 3,0 3.0 2,6 2,4 2,72,8 2.5 2,7 2,5 2.0 2,1 1,9 1.5 1.0 0.5 0.0 coală coală ȘȘ coală Scoală St udii Ș coală Liceu generală generală (7- Fără ș profesionalăp ostlicealăsuperioare neterminată8 clase) 2.6 2.4 3.0 3.1 3.5 3.5 3.7 Condiiile de muncă ț 1.9 2.1 2.7 2.5 2.8 2.7 3.3 Luarea deciziilor ICCV, 2006. Tot pentru a evalua condiţiile de muncă s-a folosit în cadrul cercetării ICCV şi „responsabilitatea la locul de muncă” sau „puterea de decizie”. Întrebarea s-a referit la „Măsura în care subiectul poate influenţa luarea deciziilor în organizaţia în care lucrează”. Din totalul populaţiei care a răspuns la aceasta întrebare, 55% evaluează cel puţin satisfăcătoare posibilitatea de a lua decizii la locul de muncă, iar 45% consideră că influenţează în mică măsură luarea deciziilor la locul de muncă . Un alt indicator s-a referit la posibilitatea de a obţine un loc de muncă (Graficul 2) pe măsura capacităţii. Acesta a urmărit să măsoare atât percepţia indivizilor asupra pieţei forţei de muncă, dar şi modul în care indivizii se raportează la piaţa muncii. Rezultatele au indicat o percepţie pesimistă. Peste 70% din populaţie consideră ca scăzute sau foarte scăzute şansele de obţine un loc de muncă adecvat. 7 FENOMENUL OCUPĂRII ÎN ROMÂNIA 59 Grafic 2 Caracterizaţi posibilitatea de a obţine un loc de muncă pe măsura intereselor şi a capacităţii (pentru dvs. şi cei apropiaţi) (procente) 43 45,0 40,0 35,0 30 30,0 25,0 20,0 17 15,0 8 10,0 5,0 2 0,0 Foarte scăzută Scăzută Satisfăcătoare Ridicată Foarte ridicată ICCV, 2006. Distribuţia răspunsurilor pe vârste indica o singura categorie de populaţie puţin mai optimistă cu privire la acest aspect, tinerii cu vârste între 18 şi 20 de ani (cu o valoare medie de 2,37), în timp ce pentru populaţia matură (cu vârste de peste 30 de ani) valorile sunt de aproximativ 2. Ca şi în celelalte cazuri, persoanele cu ocupaţii care cer o calificare mai înaltă au o perspectivă optimistă (medie de 2,7), comparativ cu cei mai slab calificaţi (agricultorii, 1,84; muncitorii, 2,1), ca şi cazul celor cu studii superioare (2,5), faţă de cei fără şcoală sau cu şcoala generală neterminată (1,9). Deşi întrebarea s-a referit în general la posibilitatea de a se obţine un loc de muncă, pare evident că o parte dintre subiecţi s-au gândit, mai degrabă, la situaţia lor concretă. Este cazul şomerilor care consideră foarte scăzute aceste şanse (o medie de 1,8). Persoanele din mediul rural evaluează ca slabe şansele de obţinere a unui loc de muncă (1,9), în timp ce orăşenii au o medie puţin mai ridicata (2,2). Satisfacţia faţă de locul de muncă reprezintă un indicator important în evaluarea subiectivă a ocupaţiei şi este influenţat atât de experienţa personală a individului cât şi de aşteptările şi aspiraţiile sale cu privire la propriul loc de muncă. În cercetare s-a utilizat o scală cu 5 puncte de intensitate pentru măsurarea acestui indicator (de la Foarte mulţumit, 5 la Foarte nemulţumit, 1). Analiza rezultatelor, luând în considerare variabilele sociodemografice, arată o legătură 60 ANA MARIA PREOTEASA 8 evidentă între tipul de ocupaţie şi satisfacţia cu locul de muncă. Activităţile care presupun o calificare superioară fac indivizii să fie mai satisfăcuţi, în timp ce muncile mai grele, necalificate sunt mai nesatisfăcătoare. Aşadar, gradul cel mai mare de mulţumire îl au cei cu ocupaţii care necesită studii superioare (cu o medie de 3,9), iar cel mai scăzut, agricultorii (2,7). De asemenea, nivelul de şcolarizare indică o legătură între educaţie şi satisfacţia cu locul de muncă. Persoanele fără şcoală au o medie a satisfacţiei de 2, iar cei cu studii superioare, de 3,9. Diferenţe semnificative apar şi între urban (3,6) şi rural (3,3), situaţie explicabilă tot prin natura activităţii desfăşurate, mai solicitantă şi prost remunerată în mediul rural. În ceea ce priveşte acest indicator, la nivel internaţional România ocupă un 6 loc mediu (cu o medie de 7,4 ), în timp ce în Europa valorile variază de la un minim de 6,3, în Bulgaria la 7,9, în Finlanda şi 8,1, în Danemarca. Graficul 3 Satisfacţia faţă de profesie şi ocupaţia (medii) 5.0 4.0 3.0 2.0 1.0 0.0 Tehnician, Ocupaii cu s tudii ț Agricultor Muncitor ma is t ru , superioare 2.8 3.4 3.8 4.0 Satisfacia cu profesia ț 2.6 3.3 3.7 3.9 Satisfacia cu locul de ț mu n c ă ICCV, 2006. Datele pentru indicatorul satisfacţia faţă de profesie, converg într-o foarte mare măsură cu cele de la satisfacţia faţă de locul de muncă. De asemenea şi analiza variabilelor sociodemografice indică aceeaşi factori explicativi: ocupaţia, nivelul de şcolarizare şi mediul de rezidenţă. Persoanele cu nivel de şcolarizare ridicat au şi o satisfacţie mai ridicată cu profesia (3,9), în timp ce subiecţii fără şcoală sau cu un nivel minim de instrucţie au pentru acest indicator o valoare medie 6 Date din EQLS 2003. S-a folosit o scală cu 10 puncte de intensitate. 9 FENOMENUL OCUPĂRII ÎN ROMÂNIA 61 de 2 şi respectiv 2,62. De asemenea, persoanele din mediul rural sunt mai puţin satisfăcute cu profesia exercitată (3,24), faţă de cei din mediul urban (3,63). Legătura dintre ocupaţie şi satisfacţia faţă de profesie este puternică şi se poate vedea clar în Graficul 3. POLITICI ÎN DOMENIUL OCUPĂRII FORŢEI DE MUNCĂ Politica Uniunii Europene pentru ocuparea forţei de muncă Scopul politicii sociale a Uniunii Europene este de a promova un standard de viaţă decent într-o „societate inclusivă activă şi sănătoasă” (UE, 2000, p. 5). Ocuparea forţei de muncă reprezintă un obiectiv important al Uniunii Europene. Odată cu adoptarea, în 1997, a Tratatului de la Amsterdam, s-au produs modificări importante în ceea ce priveşte abordarea ocupării forţei de muncă: corelarea cu celelalte politici europene, coordonarea mecanismelor de securitate socială, dar şi adoptarea de măsuri stimulative novatoare. Tot în anul 1997, a avut loc la Luxemburg „Consiliul European Extraordinar asupra ocupării forţei de muncă”. Acolo s-a pus accentul pe ocupare, antreprenoriat, adaptabilitate şi egalitatea şanselor. Importanţa problematicii ocupării a fost reconfirmată prin organizarea Summitului de la Lisabona, din martie 2007, consacrat domeniului ocupării forţei de muncă. Aici s- au stabilit obiective de atins pentru anul 2010: o rată a ocupării pentru populaţia de 7 de 70% la bărbaţi şi 60% la femei. Recomandarea de strategie pentru vârstă activă atingerea acestor obiective presupune o implicare activă a actorilor responsabili (guvern, autorităţi locale, patronate, sindicate), dar şi un efort special în direcţia educaţiei şi formării continue. Liniile de acţiune pentru dezvoltarea socială europeană iau în considerare ca valoare fundamentală legătura dintre performanţele economice şi progresul social: • locuri de muncă mai multe şi de calitate; • crearea unui echilibru între flexibilitate şi securitate; • lupta împotriva sărăciei şi securităţii sociale; • modernizarea protecţiei sociale; • promovarea egalităţii de gen; • accentuarea aspectelor de politică socială a integrării şi relaţiilor externe ale Uniunii Europene. Pentru realizarea acestor scopuri, s-au identificat patru direcţii de acţiune (MMSSF, 2007). 1. Creşterea adaptabilităţii lucrătorilor şi a întreprinderilor prin: • promovarea flexibilităţii combinată cu securitatea pe piaţa muncii; • facilitarea dezvoltării afacerilor; • asigurarea de salarii corelate cu costurile muncii; • anticiparea şi rezolvarea problemelor datorate restructurării economice; • transformarea muncii nedeclarate în ocupare reglementată. 7 15–64 de ani. 62 ANA MARIA PREOTEASA 10 2. Atragerea cât mai multor persoane pentru a intra şi a rămâne pe piaţa muncii: transformarea muncii într-o opţiune reală pentru toţi, prin: • întărirea politicilor active pe piaţa muncii (PAPM); • valorizarea pozitivă a muncii; • creşterea participării femeilor; • realizarea de strategii cuprinzătoare pentru îmbătrânirea activă; • promovarea integrării emigranţilor şi a grupurilor dezavantajate. 3. Creşterea nivelului şi efectivităţii investiţiei în capitalul uman şi în învăţarea pe parcursul întregii vieţi prin: • elaborarea de strategii privind învăţarea pe parcursul întregii vieţi şi investiţia în capitalul uman; • participare pe scară largă şi furnizare de educaţie şi formare profesională; • reducerea numărului de elevi care abandonează timpuriu şcoala. 4. Asigurarea implementării efective a reformelor printr-o mai bună coordonare: • constituirea de parteneriate pentru reformă; • definirea ţintelor şi angajamentelor naţionale; • proporţionalitate, transparenţă şi efectivitate în alocarea resurselor financiare; • dezvoltarea învăţării reciproce. Un fenomen specific ţărilor occidentale îl reprezintă creşterea proporţiei persoanelor în vârstă, atât în cifre absolute, cât şi ca proporţie faţă de volumul populaţiei active economic. Generic, fenomenul este numit „îmbătrânirea populaţiei” şi are ca efecte scăderea calităţii vieţii populaţiei vârstnice, dar şi suprataxarea populaţiei active şi, implicit, efecte asupra nivelului lor de trai. În 8 1990, în România, rata de dependenţă se situa la un nivel de 3,42. Într-un timp foarte scurt, situaţia s-a schimbat, iar principalul factor care a determinat diminuarea raportului sub o unitate a fost pensionarea înainte de termen, ca măsură de politică socială. În încercarea de a limita, într-o anumită măsură, şomajul, autorităţile au emis o serie de reglementări care au permis pensionarea la o vechime redusă de muncă. Potrivit acestor noi prevederi, femeile care aveau o vechime de minim 20 de ani se puteau pensiona la 50 de ani, în timp ce bărbaţii care lucraseră 25 de ani puteau ieşi la pensie la 55 de ani. În plus, lista ocupaţiilor cu grad ridicat de periculozitate a fost lărgită (grupele de muncă), ceea ce a dus la pensionarea cu drepturi depline înainte de termen a multor alte persoane. La nivel european, politicile sociale destinate contracarării acestor efecte negative au o componentă demografică (pro-natalistă) mai slab reprezentată, dar şi una predominantă, destinată promovării ocupării. Orientarea politicilor moderne de ocupare este diferită de cea clasică, de sprijinire a persoanelor neocupate economic. Noile politici pornesc de la două valori: flexibilizare şi securitate, dar iau în calcul 8 Raportul dintre volumul populaţiei active şi cel a al pensionarilor. 11 FENOMENUL OCUPĂRII ÎN ROMÂNIA 63 şi creşterea calităţii locurilor de muncă deja existente. În schema următoare am sintetizat sistemul de politici sociale: Politici de ocupare Politici Politici pentru creşterea Politici salariale antişomajcalităţii ocupării Politici moderne/ postmoderne ale ocupării în România Transformările postmoderne ale economiei au condus la modificări importante ale pieţei muncii. Specializarea şi calificarea personalului sunt consecinţe ale transformărilor economice şi generează noi orientări ale politicilor de ocupare. Cele mai importante elemente care domină piaţa muncii postmodernă sunt flexibilizarea şi securitatea. Definiţiile conceptului de flexibilitate a ocupării sunt foarte diferite. Din această cauză voi folosi o definiţie operaţională care explică termenul, luând în calcul trei dimensiuni: timp, spaţiu şi condiţii contractuale (Walace, 2002). În general, prin flexibilitate se înţelege promovarea ocupării şi acceptarea locurilor de muncă atipice: locuri de muncă part-time (program redus de lucru), locuri de muncă având program variabil de lucru, activitate la domiciliu, activitate pe cont propriu şamd. În România de până în 1989, politica de ocupare, în concordanţă cu economia planificată socialistă, promova o piaţa a muncii controlată de către stat, cu locuri de muncă tradiţionale, program strict de lucru şi contracte de muncă pe termen nelimitat. Tranziţia la economia de piaţă a presupus transformarea pieţei muncii şi, implicit, necesitatea modificării abordării clasice a ocupării. Desfiinţarea economiei socialiste a avut ca efect concedieri masive şi obligaţia reorientării profesionale a celor fără loc de muncă. Iniţial, statul a oferit ajutoare financiare celor rămaşi fără loc de muncă, abia mai târziu (după 1995) abordând o politică activă pentru ocuparea forţei de muncă. Aşadar, în România, ca şi în celelalte ţări fost comuniste, flexibilitatea nu a apărut ca un scop în sine (Walace, op. cit., 2003), ci ca un rezultat al tranziţiei. O primă privire asupra legislaţiei muncii din România poate să descopere o linie de flexibilitate încă de la începutul anilor ’90. Nu a fost însă decât un fenomen de cvasi muncă la negru, companiile constatând că pot folosi un tip de contract semi-legal pentru a eluda taxele: contracte de colaborare sau convenţii civile. Indivizii erau, în fapt, angajaţi full-time, dar legal figurau ca 64 ANA MARIA PREOTEASA 12 lucrând doar 3 ore pe zi şi nu aveau toate drepturile celor angajaţi cu contract de muncă (asigurări şi impozite). Noul Cod al Muncii (2003) a venit să modifice această situaţie obligând angajatorii să încheie contracte de muncă pe perioadă determinată şi pentru persoanele care lucrează un timp mai scurt. Pe de altă parte, în epoca globalizării, politicile de ocupare trebuie să ţină cont şi de interesele angajatorilor, determinându-se astfel apariţia unor măsuri de flexibilizare benefice ambelor părţi implicate în procesul muncii. Din acest motiv, politicile de ocupare trebuie să conţină rezultatele colaborării constante cu mediul antreprenorial dar şi cu reprezentanţii lucrătorilor şi ai asociaţiilor profesionale, pentru reglementarea eficientă a relaţiilor de muncă. În România, pentru flexibilizarea pieţei forţei de muncă s-au adoptat măsuri legislative, dar şi la nivel instituţional şi economico-financiar. În anul 2003, Codul Muncii s-a modificat şi s-au instituit, astfel, o serie de reglementări pentru relaţii de muncă flexibile şi instrumente pentru reducerea barierelor la angajare, relaxarea restricţiilor privind contractul individual de muncă pe perioadă determinată, cu scopul eliminării muncii la negru; promovarea unor noi forme de angajare prin contracte de muncă, atât cele cu timp parţial, prin agent de muncă temporară, cât şi cele referitoare la munca la domiciliu; simplificarea procedurilor de evidenţă a salariaţilor prin introducerea registrului general de evidenţă a salariaţilor; flexibilizarea procedurilor de concediere individuală şi colectivă, precum şi garantarea drepturilor salariaţilor în cazul acestor concedieri. În anul 2006, au fost completate prevederile din Codul Muncii (OUG nr.55/2006 publicat în MO nr.788/18.06.2006) referitoare la flexibilitatea procedurilor de concedieri colective (4.1.2.), astfel încât agenţii economici să aibă posibilitatea de a-şi redimensiona în mod operativ activitatea, în funcţie de nevoi, asigurându-se, în acelaşi timp, protecţia lucrătorilor ce urmează să fie disponibilizaţi. De asemenea, în cadrul agenţiilor teritoriale pentru ocuparea forţei de muncă (AJOFM) se dezvoltă serviciile de preconcediere (4.1.3.), destinate celor care vor fi disponibilizaţi în urma operaţiunilor de restructurare efectuate de angajatori. Aceste servicii constau în activităţi de informare, plasare pe locurile de muncă vacante existente şi reorientare profesională. În ceea ce priveşte orientarea forţei de muncă către desfăşurarea de activităţi economice în mod independent, ca persoane fizice (self-employed persons) sau ca asociaţii familiale, au fost iniţiate o serie de măsuri de simplificare administrativă şi de acompaniere pentru operaţionalizarea efectivă a întreprinderii, care constau în acordarea de consultanţă inclusiv asupra ideii de afacere în faza premergătoare înfiinţării firmei. O altă componentă a flexibilizării pieţei forţei de muncă o constituie sprijinirea formării şi obţinerea calificărilor manageriale), care să facă din antreprenoriat o opţiune de carieră; această acţiune are prevăzute alocări din FSE pentru perioada 2007–2013. Se urmăreşte încurajarea responsabilităţii corporative prin oferirea de stimulente pentru angajaţi, în scopul dezvoltării companiilor şi carierelor, dar şi pentru conştientizarea angajatorilor şi a angajaţilor cu privire la necesitatea formării profesionale continue. Din acest punct de vedere, Serviciul Public de Ocupare (SPO) acordă alocaţii financiare nerambursabile pentru organizarea de către angajatori a unor programe de formare pentru angajaţi. MMSSF, 2007. Simultan cu creşterea flexibilităţii pieţei muncii este necesară îmbunătăţirea nivelului de protejare a salariaţilor: printr-un sistem de securitate a ocupării, capabil să ofere siguranţă persoanelor angajate. 13 FENOMENUL OCUPĂRII ÎN ROMÂNIA 65 În prezent, la nivel guvernamental, se urmăreşte redimensionarea bazei de referinţă pentru calcularea salariului minim pe economie, ca fundament pentru negocierea contractelor colective de muncă. România a transpus în legislaţia internă cea mai mare parte a reglementărilor europene cu privire la dreptul muncii şi se află în etapa punerii în aplicare a acesteia. Cele mai importante reglementări privesc: organizarea şi funcţionarea Comitetului european de întreprindere (anul 2005), prin care se instituie această structură sau una similară, în scopul informării şi consultării salariaţilor în întreprinderile de dimensiune comunitară sau în grupul de întreprinderi de dimensiune comunitară; protejarea drepturilor salariaţilor în cazul transferului întreprinderii în ceea ce priveşte obligaţiile cesionarului care decurg din contractele individuale de muncă sau contractul colectiv de muncă aplicabil la data transferului (anul 2006); constituirea şi utilizarea fondului de garantare pentru plata creanţelor salariale (anul 2006), din care se asigură plata creanţelor salariale ce decurg din contractele individuale şi colective de muncă încheiate de salariaţi, în situaţia în care angajatorii se află, potrivit legii, în stare de insolvenţă; reglementările cu privire la securitatea şi sănătatea la locul de muncă (anul 2006). MMSSF, 2007. Una dintre politicile de ocupare urmărite de România a fost aceea de stopare a muncii la negru – Reducerea fiscalităţii. Până în anul 2000, se estima o pondere a economiei informale la nivel naţional de minim 20% (Stănculescu M. ş.a., 2001). În decursul timpului, guvernele au avut poziţii foarte clare de luptă cu evazioniştii fiscali, dar măsurile au avut efecte foarte slabe şi situaţia s-a perpetuat. Efectele acestei situaţii erau resimţite atât de forţa de muncă angajată ilegal (fără asigurări plătite), dar şi pentru stat, care avea pierderi enorme la buget (Ministrul de Interne din 1995 aprecia pierderile datorate economiei subterane la două miliarde de dolari anual) (Stănculescu, op. cit.). Din punct de vedere economic, principala măsură luată începând cu anul 2005 a fost instituirea şi menţinerea cotei unice de impozitare (practic, scăderea nivelului taxelor). Măsura a avut efecte atât la nivelul companiilor, prin încurajarea investiţiilor şi prin crearea de noi locuri de muncă, dar a şi diminuat procentul de lucrători cu activitate nedeclarată. S-a constatat că această măsura a legalizat situaţia a circa 150 000 de lucrători (MMSSF, 2007). Simultan, s-a urmărit atât promovarea campaniilor în rândul angajatorilor, cu privire la stoparea muncii la negru, cât şi întărirea capacităţii instituţiilor de control (din 2007, introducerea Registrului general de evidenţă a salariaţilor în format electronic, prin care toţi angajatorii sunt obligaţi să trimită Inspecţiei Muncii contractele de muncă ale subordonaţilor în format electronic) pentru respectarea legislaţiei fiscale, precum şi pe cea a muncii. În contextul menţinerii cotei unice de impozitare, reducerea costurilor cu forţa de muncă reprezintă o preocupare permanentă. Având în vedere faptul că nivelul ridicat al contribuţiilor la sistemele de asigurări sociale reprezintă, încă, o barieră în crearea de noi locuri de muncă, se urmăreşte reducerea poverii fiscale asupra locului de muncă. În ultimii ani, cotele de contribuţie la sistemele de asigurări sociale au fost reduse, iar această tendinţă 66 ANA MARIA PREOTEASA 14 va fi continuată în perioada 2007–2009. Se estimează o reducere de două puncte procentuale, în anul 2007 la angajator, două puncte procentuale în 2008 la angajat şi trei puncte procentuale, din care două puncte procentuale la angajator şi un punct procentual la angajat, în anul 2009 (MMSSF, 2007) Alte căi de reducere a costurilor se realizează de către SPO prin subvenţionarea locurilor de muncă, respectiv reducerea pe anumite perioade de timp a contribuţiei la sistemului asigurărilor pentru şomaj pentru anumite grupuri-ţintă: tineri absolvenţi, lucrători în vârstă de peste 45 de ani, lucrători unici întreţinători de familie, persoane cu handicap (pentru a creşte şansele acestora de integrare/reintegrare pe piaţa muncii). Conceptul de calitate a ocupării a fost promovat de către Summitul de la Lisabona (2000) odată cu lansarea ideii de „locuri de muncă mai multe şi mai bune” ca obiectiv strategic în noua politică europeană de ocupare. Conceptul de calitate a ocupării nu a primit, deocamdată, o definiţiei academică, putem în schimb găsi concepte apropiate: condiţii de muncă, calitatea vieţii de muncă şamd. În decursul celor 17 ani de tranziţie, politicile sociale ale Guvernului s-au aflat într-o etapă de căutare continuă, nu se poate vorbi despre o politică de ocupare coerentă, iar aprecierile populaţiei reflectă tocmai acest fapt. Cu toate că datele indică în continuare o opinie negativă a populaţiei cu privire la activitatea statului în domeniul ocupării forţei de muncă, se poate constata o îmbunătăţire în timp, consecinţă firească a transformărilor pe piaţa forţei de muncă, iar evaluarea pesimistă este dată şi de o creştere continuă a aspiraţiilor populaţiei (Grafic 4). Grafic 4 Evaluarea subiectivă a politicilor de ocupare 16 14 1414 14 12 12 11 11 10 10 8 6 6 5 4 2 0 1998 1999 2000 2001 2002 2003 2004 2005 2006 5 6 12 14 11 11 14 14 10 Mulţumiti (procente) Sursa: Barometrul de opinie publică, Fundaţia pentru o societate deschisă 1998–2006. 15 FENOMENUL OCUPĂRII ÎN ROMÂNIA 67 Probleme ale ocupării forţei de muncă – măsuri/propuneri În ultimii ani, situaţia forţei de muncă s-a îmbunătăţit, se observă o scădere continuă a ratei şomajului. Fenomenul a apărut ca rezultat al dezvoltării economice dar şi ca o consecinţă a migraţiei economice (controlate sau nu) din ultimii ani. Aşadar, problemele legate de ocupare s-au modificat în ultima vreme, fiind în mod special legate de calitatea ocupării dar şi de şomajul unor segmente de populaţie (populaţie de peste 50 de ani şi tinerii fără calificare, persoane cu dizabilităţi, persoane discriminate pe piaţa muncii). În Tabelul nr. 1 am sistematizat principalele probleme legate de piaţa forţei de muncă, măsurile de rezolvare şi legislaţia existentă. Tabelul nr. 1 Măsuri în domeniul ocupării Probleme Politici Măsuri/ Strategii Legislaţie existentă identificate Hotărâre a Guvernului Nr. Şomaj Active Participarea la cursuri de 875 / 2005 privind aprobarea reorientare profesională; Strategiei pe termen scurt şi Participarea la incubatoare de mediu pentru formare afaceri; profesională continuă, 2005– 2010 MO 747/17 august 2005 Pasive Prestaţii financiare Legea nr.76/2002 privind sistemul asigurărilor pentru şomaj şi stimularea ocupării forţei de muncă – MO nr.103/2002; Condiţii de Politici pentru Asigurarea securităţii şi Legea nr. 319 din 14 iulie securitatea muncii protecţia sănătăţii lucrătorilor;muncă 2006 a securităţii şi sănătăţii Prevenirea riscurilor în muncă profesionale; Informarea şi instruirea lucrătorilor; Asigurarea cadrului organizatoric şi a mijloacelor necesare securităţii şi sănătăţii în muncă. Politici cu privire la Săptămâna de lucru de 40 Codul muncii 2003, 2006 timpul de muncă şi de ore; timpul de odihnă Dreptul la concediu de odihnă; Dreptul la repaus săptămânal. Salarizare Politici cu privire la Salariu minim pe economie Codul muncii 2003, 2006 salariu minim pe ţară Politici cu privire la obligativitatea încadrării oficiale a angajaţilor Discriminare pe Politici pentru preve-piritul Educarea populaţiei în sLegea 48/2002 piaţa muncii nirea şi sancţionarea egalităţii de şanse; tuturor formelor de Pedepsirea formelor de discriminare discriminare. 68 ANA MARIA PREOTEASA 16 CONCLUZII Indicatorii de ocupare sunt utilizaţi în analiza dezvoltării durabile pentru a măsura dimensiunea socială a acestui concept atât de larg, cu cele şase teme: echitate, sănătate, educaţie, condiţii de locuit, securitate, populaţie. Importanţa ocupării este fundamentală, atât la nivel individual, aducând valoare individului şi fiind considerată raţiunea „de a trăi”, dar şi la nivel de societate, în condiţiile în care taxele şi impozitele provin în cea mai mare măsură din activităţile aducătoare de profit. Situaţia ocupării în România se află într-un echilibru adus de dezvoltarea economică din ultimii ani, de noul proces de globalizare dar şi pus în pericol de două fenomene de mare importanţă: îmbătrânirea populaţiei şi migraţia continuă a forţei de muncă. Politicile din domeniul ocupării vin să contracareze efectele nedorite ale unor fenomene din prezent şi se concentrează în principal pe situaţia existentă, neluând foarte mult în calcul prevenirea şi crearea unei strategii pe termen lung. Strategia dezvoltării durabile are tocmai acest deziderat de a fi „dezvoltarea care satisface nevoile prezentului fără a compromite capacitatea generaţiilor viitoare de a-şi satisface propriile nevoi” (ONU, 2008), iar orientarea actuală a politicilor Guvernului şi ale Uniunii Europene se circumscriu acestui model de „Sustainable Development”. BIBLIOGRAFIE 1. Bawden, L. D., Skidmore, F., Rethinking Employment policy, Washington D.C., The Urban Institute Press, 1989. 2. Christiansen, J., Koistinen, P., Kovalainen, A., Working Europe: reshaping European Employment systems, Aldershot Hants, England, Ashgate, 1999. 3. Koistinen P., A future european employment model?, 2001, disponibil online la http://www.uta.fi/isss/monnetcentre/wordit/Future11.rtf. 4. Mărginean I., Semnificaţia cercetărilor de calitatea vieţii, în Calitatea Vieţii în România (coord.: Mărginean, I., Bălaşa, A.), Bucureşti, Editura Expert, 2002. 4. Mederly, P., Novacek, P., Topercer, J., Sustainable development assessment: quality and sustainability of life indicators at global, national and regional level, „Foresight Journal”, 5/2003, pp. 42–49. 5. Stănculescu, M., Ilie, S., Informal Sector în Romania, CASPIS, 2001. 6. Wallace, C., (editor), Household, Work and Flexibility, research report, 2002, disponibil online la http://www.hwf.at/project_report01.html. 7. *** Evoluţia politicilor europene în domeniul ocupării forţei de muncă, Ministerul Muncii, Familiei şi Egalităţii de Şanse, Direcţia de Programe şi Strategii Forţă de muncă, „Observatorul naţional al Ocupării şi Formării Profesionale a Forţei de Muncă”, august, 2007. 8. *** European employment and social policy: a policy for people, Luxembourg, Office for Official Publications of the European Communities, 2000. 9. *** Eurostat, Population and social conditions, disponibil online la http://epp.eurostat.ec.europa.eu. 10. *** Anuarul Statistic al României 1990–2007, disponibil online la www.insse.ro. 11. *** ONU Indicators of Sustainable Development: Guidelines and Methodologies, 2008, disponibil online la http://www.un.org/esa/sustdev/natlinfo/indicators/guidelines.pdf. 17 FENOMENUL OCUPĂRII ÎN ROMÂNIA 69 his article presents the employment situation in accordance with the sustainable development strategy and is focused on T employment problems, as well as on employment policies. Concept of employment is defined using objective indicators (employment rate, unemployment rate, sectors of economy) and subjective: (working conditions evaluation, possibility to find a job, satisfaction with job and profession), and the results show a visible growth in employment in Romania, in the last years. Empirical analysis is based on statistical and survey data. The employment policy analysis took into consideration the EU employment strategy "more and better jobs": salary policies, unemployment policies and jobs quality policies. Two principles are important in the modern employment policy philosophy: flexibility and security of jobs, and now are very important in Romanian institutional/legislation too. A perspective of employment problems, measures/strategy and actual legislation in Romania is presented in the final part of the article. Key words: employment, sustainable development, working conditions, quality of employment, employment policy. 70 ANA MARIA PREOTEASA 18 